સલોની કહેવા માંડી મોટા શહેરોમાં પતિ-પત્ની બંને જણે કમાવું પડે છે અને જેવી રીતે બાળક માટે ક્રેશ, પારણા-ઘરની સગવડ વિશે વિચારીએ છીએ એવી જ રીતે ઘરડાંઓ માટેના ડે-કેર, એક્ટિવિટી સેન્ટર કેમ ના બનાવી શકાય!? બાળકોને લેવા-મૂકવા જેવી રીતે આયા સાથેની બસ હોય છે એવી રીતે વૃધ્ધોને ઘરથી લાવવા-લઈ જવા માટે એટેન્ડન્ટવાળી બસ રાખી શકાય. અહીં એકવાર સેન્ટર પર આવી જાય પછી દરેક જણનું વ્યવસ્થિત રજીસ્ટ્રેશન કરવામાં આવે. અમારા ગ્રુપની જેમ તેમને તેમની રુચિ, શક્તિ અને આવડત પ્રમાણે પ્રવૃત્તિઓમાં જોડી શકાય અને ઓછા શ્રમમાં અર્થોપાર્જન થઈ શકે એવી પ્રવૃત્તિઓ પર ભાર મૂકવામાં આવે તો આ આખી પ્રવૃત્તિ સ્વાવલંબનથી ચલાવી શકાય. જે વૃધ્ધો પોતાના પરિવારોમાં સન્માનપૂર્વક આનંદથી જીવી રહ્યા એમના વિશે આ વાત નથી, આ એવા લોકો માટે છે જેમનું ઘરમાં રહેવું પરિવારના અન્ય લોકોને ખટકે છે અને સામાજીક ડરથી એમને ઘરમાં તો રાખે છે પણ અપમાનજનક વર્તાવ કરે છે, માનસિક અને શારીરિક ત્રાસ આપે છે. જો આવા લોકોને વન્સમોર ના જનરલ વિભાગની જાણ થાય તો તરત જ એમના મા-બાપને મૂકી જશે અને પોતાની જવાબદારી ઉઠાવવામાંથી છટકી જશે.એવા પરિવારોને સમજાવી શકાય કે તમારી જવાબદારી તમે સારી રીતે નિભાવી શકો એ માટે સેન્ટર તમને સહાયરુપ થઈ રહ્યું છે પણ દિવસના અંતે મા-બાપનું સાચું સ્થાન તેમના ઘરમાં પરિવારજનોની વચ્ચે જ છે. આ સાથે હતાશ થયેલા, એકલવાયા વૃધ્ધોમાં એ આત્મવિશ્વાસ જગાડવો છે કે તેઓ થોડી સગવડ અને સહાય મળે તો સન્માનપૂર્વક, સમાજોપયોગી જીવન જીવી શકે. પોતાને સંતાનોના આશરે પડેલા લાચાર માનવાને બદલે સ્વનિર્ભર, ખુશખુશાલ માનવીઓની જેમ જીવે. સલોનીને જમવાનું પૂરું થઈ ગયા પછી પણ વાતોમાં ગરકાવ જોઈ સમીર બધી પ્લેટસ અને કન્ટેઈનર્સ કિચનમાં લઈ જવા માંડ્યો એટલે અનન્યા પણ ઊભી થઈને ચૂપચાપ એને મદદ કરવા માંડી, ટેબલ સાફ કરીને સમીર અનન્યાની મદદથી આઈસક્રીમના બાઉલ્સ ભરીને લઈ આવ્યો અને બધાંની સામે મૂકી દીધા, સલોનીનું હવે ધ્યાન ગયું એ શરમાઈને કહે સોરી અનન્યા તમારી મહેમાનગતિ કરવાને બદલે તમને કામે લગાડી દીધાં. અનન્યા તરત વિરોધ નોંધાવીને કહે સરખે-સરખા મિત્રો વચ્ચે આવી વાત નહીં કરવાની અને મને ‘તમે’ ન કહેશો આપણે ઉંમરમાં સરખા જ છીએ, તમારી વાતો ખરેખર અનોખી અને રસપ્રદ છે, સાચે જ એ અમલમાં મૂકી શકાય તો સમાજમાં અદ્ભુત પરિણામ લાવી શકાય. એક ફિઝીશ્યન અને ખાસ કરીને એક જેરિઆટ્રીક્સ સ્પેશ્યાલિસ્ટ હોવાને નાતે હું કહી શકું કે વૃધ્ધોની પોતાની આગવી સમસ્યાઓ હોય છે અને દુર્ભાગ્યે સમાજમાં અને મેડિકલ પ્રોફેશનમાં પણ એના પર ઝાઝું ફોકસ કરવામાં આવતું નથી